Syd- og Sønderjyllands politi søger vidner efter et groft og umotiveret overfald, hvor en kvinde blev væltet af sin cykel og sparket flere gange

Ved du noget eller har du billeder? Skriv en mail på 1224@eb.dk eller SMS/MMS til 1224 (koster alm. takst)

En tur ud for at handle udviklede sig dramatisk for en kvinde fra Tønder torsdag morgen.

Det oplyser Syd- og Sønderjyllands til Ekstra Bladet.

- Kvinden fortæller, at hun kommer cyklende på en grussti ved Grev Schacks Vej i tønder klokken 08.30 på vej ned for at handle. På vej derned kommer en mand gående, og han vil ikke fjerne sig.

- Hun beder ham derfor om at rykke ind til siden, men det bliver han tilsyneladende så sur over, at han vælter hende af cyklen, siger vagtchef Erik Lindholdt til Ekstra Bladet.

Afbrudt af ældre dame

Herefter blev kvinden overdænget med spark, ligesom gerningsmanden kastede rundt med hendes cykel.

- Rent fysisk er hun ikke kommet alvorligt til skade, og hun har kun fået knubs. Men hun er naturligvis meget chokeret over oplevelsen, siger Erik Lindholdt.

Heldigvis kom en ældre dame til stedet, og det fik tilsyneladende manden til at flygte.

Politiet har stadig ingen anholdte i sagen og søger derfor vidner.

Manden beskrives som:

- Mand med mellemøstligt udseende.

- 30-35 år.

- 170-175 centimeter høj.

- Spinkel af bygning. Mørkt kort hår.

- Taler dansk, men meget gebrokkent og svært forståeligt, men nok til at han kunne skælde ud på dansk.

- Han var iført en blå jakke og mørke bukser.